Podgorica, 28. oktobar 2020.godine

Broj: 007-304/20-4553/4

Na osnovu člana 21 Zakona o koncesijama („Službeni list Crne Gore”, broj 8/09), Ministarstvo ekonomije objavljuje

**JAVNI OGLAS**

**ZA DOSTAVLJANJE PONUDA ZA DODJELU UGOVORA O KONCESIJI ZA DETALJNA GEOLOŠKA ISTRAŽIVANJA I EKSPLOATACIJU POJAVE MINERALNE SIROVINE ARHITEKTONSKO-GRAĐEVINSKOG (UKRASNOG) KAMENA LOKALITETA “JOVANOVIĆI“, OPŠTINA DANILOVGRAD**

1. **Uvod**

Ministarstvo ekonomije (u daljem tekstu: Ministarstvo) poziva zainteresovana lica da se prijave na Javni oglas za dostavljanje ponuda za dodjelu Ugovora o koncesiji za istraživanje i eksploataciju pojave mineralne sirovine arhitektonsko-građevinskog kamena lokaliteta „Jovanovići”, Opština Danilovgrad (u daljem tekstu: Javni oglas). Davanje koncesija se sprovodi na osnovu javnog nadmetanja u otvorenom postupku na način definisan Zakonom o koncesijama („Službeni list Crne Gore“, broj 8/09) i Uredbom o bližem načinu sprovođenja postupka javnog nadmetanja u otvorenom i dvostepenom postupku davanja koncesija („Službeni list Crne Gore“, broj 67/09).

1. **Predmet koncesije i opis lokacije**

Predmet koncesije su detaljna geološka istraživanja i eksploatacija pojave arhitektonsko-građevinskog kamena lokaliteta „Jovanovići”, Opština Danilovgrad.

Za potrebe izrade koncesionog akta za lokalitet arhitektonsko–građevinskog kamena „Jovanovići”, Danilovgrad, preduzeće za izvođenje geodetskih radova Etalon Geo Office doo Podgorica, koje je registrovano i licencirano za tu vrstu posla, je Tehnički izvještaj sa koordinatama graničnih tačaka eksploatacionog prostora „Jovanovići“, Danilovgrad

Na planu KO Brijestovo I razmjere 1:2500, na zemljištu na kojem se nalazi lokalitet arhitektonsko–građevinskog kamena „Jovanovići”, definisan je koncesioni prostor sa 64 granične tačke sa utvrđenim koordinatama državnog koordinatnog sistema (DKS) i površinom koju zahvata područje (29 849,75 m2).

Koordinate graničnih tačaka i površina lokaliteta arhitektonsko–građevinskog kamena „Jovanovići“, dati su u Elaboratu, koji je sastavni dio predmetnog Koncesionog akta.

1. **Osnovni elementi Koncesionog akta**

Koncesioniakt o mineralnoj sirovini arhitektonsko-građevinskog kamena lokaliteta „Jovanovići”, Opština Danilovgrad (u daljem tekstu: Koncesioni akt) je osnovni dokument, na osnovu kojeg se pokreće postupak dodjele koncesije, a koji je Vlada Crne Gore bez održavanja sjednice, na osnovu pribavljenih saglasnosti većine članova Vlade, usvojila 22.10.2020. godine. Koncesioni akt definiše odnosno sadrži: predmet koncesije, tehnički izvještaj o lokalitetu „Jovanovići”, rok trajanja koncesije, osnovne parametre za ocjenu opravdanosti investicije, mjere za zaštitu životne sredine, opis postupka rekultivacije, unaprjeđenje eneregetske efikasnosti, minimalni početni iznos koncesione naknade, kriterijume za izbor najpovoljnije ponude, spisak potrebne tehničke dokumentacije sa uslovima za njenu izradu, osnovne elemente tenderske dokumentacije i spisak propisa koji se primjenjuju u postupku davanja koncesije i vršenja koncesione djelatnosti.

### Pravila i kriterijumi za učešće na Javnom oglasu

Postupak javnog nadmetanja u otvorenom postupku je bliže definisan Zakonom o koncesijama, kao i Uredbom o bližem načinu sprovođenja postupka javnog nadmetanja u otvorenom i dvostepenom postupku davanja koncesija („Službeni list CG”, broj 67/09). Takođe, postupak javnog nadmetanja je detaljnije objašnjen i u Uputstvu za podnošenje ponuda (u daljem tekstu: Uputstvo).

Pravo učešća na javnom nadmetanju za dodjelu Ugovora o koncesiji za istraživanje i eksploataciju ima domaće ili strano privredno društvo ili drugo pravno lice, preduzetnik ili fizičko lice, konzorcijum ili neki drugi oblik poslovnog povezivanja koji ispunjava uslove vezane za podobnost za učešće na javnom nadmetanju u skladu sa Zakonom o koncesijama.

Shodno članu 23 Zakona o koncesijama, nepodobni da učestvuju na javnom nadmetanju za dodjelu ugovora o koncesiji su:

* privredna društva, druga pravna lica i preduzetnici nad kojima je pokrenut postupak stečaja ili likvidacije, osim postupka reorganizacije u skladu sa zakonom kojim je uređena insolventnost privrednih društava;
* privredna društva, druga pravna lica, preduzetnici i fizička lica koja su pravosnažnom presudom osuđena za krivično djelo izvršeno u vršenju profesionalne djelatnosti;
* privredna društva, druga pravna lica, preduzetnici i fizička lica koja imaju neizmirene poreske obaveze i obaveze po osnovu kazni izrečenih u krivičnom ili prekršajnom postupku, u periodu od najmanje tri godine prije objavljivanja javnog oglasa.

1. **Kriterijumi za izbor najpovoljnije ponude**

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **1** | Ponuđeni procentualni iznos za obračun koncesione naknade | **40** |
| **2** | Ponuđeni obim godišnje rudarske proizvodnje | **20** |
| **3** | Reference ponuđača | **15** |
| **4** | Finansijski aspekt - prosječni bruto prihod u posljednje tri godine | **10** |
| **5** | Kvalitet poslovnog plana i efekti na zapošljavanje i ekonomski razvoj | **15** |

1. **Tenderska dokumentacija**

Tendersku dokumentaciju čine Javni oglas, Koncesioni akt, Uputstvo za podnošenje ponuda, Nacrt ugovora o koncesiji, sa svim pripadajućim prilozima i obrascima.

Tenderska dokumentacija je javno dostupna na internet stranici Ministarstva ekonomije [www.mek.gov.me](http://www.mek.gov.me).

Ponuđači koji žele učestvovati na javnom nadmetanju moraju prethodno otkupiti Tendersku dokumentaciju od Ministarstva. Cijena, postupak otkupa i preuzimanja Tenderske dokumentacije je bliže definisan u Uputstvu.

1. **Bankarska garancija ponude**

Kao dokaz obezbjeđenja ponude prilaže se bankarska garancija ponude na iznos od 5.000,00 € (slovima: pet hiljada eura), plativa na prvi poziv, bez prava prigovora, u formi datoj u Uputstvu. Bankarska garancija ponude mora imati rok važenja najmanje 6 mjeseci od datuma zatvaranja roka za podnošenje ponuda.

1. **Rok za podnošenje ponuda, povlačenje ponuda i javno otvaranje**

Ponude se dostavljaju na crnogorskom jeziku. Ponude moraju pristići u arhivu Nadležnog organa najkasnije do **17. decembar 2020. godine do 10:00 časova**, što je krajnji rok za podnošenje ponude (u daljem tekstu: **Krajnji rok**).

Ponude se dostavljaju na sljedeću adresu:

**Ministarstvo ekonomije**

**Rimski trg 46**

**81000 Podgorica**

**Crna Gora**

Ponude se predaju lično u zatvorenom omotu. Predajom se podrazumijeva fizički prijem od strane arhive Nadležnog organa. Nadležni organ izdaje potvrdu, odnosno evidentira prijem Ponude sa jasno  naznačenim datumom i vremenom prijema ponude.

**Prispjele ponude se otvaraju 17. decembar 2020. godine u 11:00 časova u Konferencijskoj Sali Nadležnog organa, Rimski trg broj 46, Podgorica.**

Ovlašćeni predstavnici ponuđača koji prisustvuju javnom otvaranju ponuda su dužni da prezentuju ovlašćenje za prisustvovanje otvaranju ponuda, kao i lični dokument za identifikaciju.

Sve ponude moraju da imaju važenje najmanje 6 mjeseci od datuma zatvaranja roka za podnošenje ponuda.

Podnesene ponude se mogu povući uz pisani zahtjev ponuđača najkasnije do krajnjeg roka za podnošenje ponuda. Ponuda koja je primljena nakon isteka krajnjeg roka za podnošenje ponuda, smatraće se neblagovremenom. Takođe, zahtjev za povlačenje ponude prispio nakon isteka krajnjeg roka za podnošenje ponuda, smatraće se neblagovremenim. Neblagovremene ponude ili zakasnjeli zahtjevi za povlačenje ponuda neće se razmatrati i biće odbačeni.

# Komunikacija

Pitanja koja se odnose na tendersku dokumentaciju, zahtjeve za dobijanje dokumenata, plaćanje naknada i druge upite treba uputiti Ministarstvu na sljedeću adresu:

Ministarstvo ekonomije

Rimski trg 46

81000 Podgorica

Crna Gora

TEL: +382 20 482 300;

FAX: +382 20 482 300;

Kontakt lice: Nebojša Koprivica

E-mail: nebojsa.koprivica@mek.gov.me

Radno vrijeme: 10:00-15:00 UTC+01

Ministarstvo će na dobijena pitanja u vezi sa tenderskom dokumentacijom odgovoriti u roku od pet radnih dana, licima koja su otkupila Tendersku dokumentaciju. Odgovori Ministarstva na pitanja biće dostavljena i drugim licima koja su izvršila otkup Tenderske dokumentacije bez navođenja strane koja je postavila pitanje. Ministarstvo neće odgovarati na pitanja koja prispiju pet radnih dana prije krajnjeg roka za podnošenje ponuda ili kraće, kao ni na pitanja koja postave lica koja nijesu otkupila Tendersku dokumentaciju. Ministarstvo nije u obavezi da odgovori na sva pitanja.